Rutt Maantoa köitenäitus „Raamatule pühendatud“
Tartu Oskar Lutsu nim. Linnaraamatukogu 2. korruse näituseruumis, Kompanii 3/5 on 12. augustist - 12. septembrini avatud Rutt Maantoa köitenäitus „Raamatule pühendatud“.
Rutt Maantoa on oma loomingut näitustel eksponeerinud üle 30 aasta. Ta on esinenud paljudel naha- ja köitekunsti näitustel nii Eestis kui ka välismaal, sealhulgas
isikunäitustel Tartus (1991, 2000, 2004) ja Tamperes (2007).
Seekordsel väljapanekul toob ta publiku ette valiku aastail 1989 - 2015 valminud nahkköidetest. Rõhuasetused on aja jooksul varieerunud, keskendudes kas kujundi-ja vormiideele või nahatehnikatele ja köitestruktuuridele.
Näitusel on eksponeeritud erinevates köitestiilides töid, alates klassikalisest nahkköitest kuni köiteobjektide ja autoriköideteni. Osa esitletud töödest on valminud köitekunstikonkurssideks ja näitusteks, mille puhul on raamatu valik korraldajapoolne. Teine osa põhineb enda valikutel. Sellise tervikuna on näitus kokku pandud esmakordselt.
Kokkuvõttev näitus, mis tähistab 35 aasta täitumist valitud erialatee algusest, on autori pilguheit oma loomingule. Sooviks on äratada mõtteid köitekunsti rolli üle muutuvas maailmas ning näidata selle kunstiliigi elu rikastavat kultuurilist väärtust.
Näituse avamine on 12. augustil kell 16.
Tänan:
Tartu Oskar Lutsu nim. Linnaraamatukogu
Tartu Kõrgem Kunstikool
Eesti Kultuurkapital